Hjólum í skólann er nýtt verkefni þar sem nemendur og starfsmenn framhaldsskóla landsins keppa sín á milli um að nýta virkan ferðamáta sem oftast í og úr skóla . Með virkum ferðamáta er t.d. átt við að hjóla , ganga , hlaupa , fara á hjólabretti / línuskautum eða í strætó til og frá skóla . Hjólum í skólann fer fram í fyrsta skipti dagana 16. - 20. september í tengslum við Evrópsku samgönguvikuna , en stefnt er að því að keppnin verði árviss viðburður á samgönguviku . Hjólum í skólann er samstarfsverkefni Íþrótta - og Ólympíusambands Íslands , Hjólafærni á Íslandi , Embætti landlæknis , Reykjavíkurborgar , Samgöngustofu og Sambands íslenskra framhaldsskólanema . Í tilkynningu vegna verkefnisins segir að markmið þess sé að vekja athygli á virkum ferðamáta sem heilsusamlegum , umhverfisvænum og hagkvæmum samgöngumáta meðal nemenda og starfsmanna framhaldsskólanna . Á meðan á Hjólum í skólann stendur verður myndakeppni í gangi þar sem framhaldsskólarnir geta sent inn mynd af sinni þátttöku í gegnum Facebook síðu verkefnisins eða á netfangið kristin@isi.is . Dómnefnd sér svo um að velja bestu myndina en einnig verður tekið tillit til hversu mörg „ like “ hún fær á Facebook . Sá skóli sem vinnur hlýtur 50.000 kr. til að nýta til hjólaframkvæmda , segir í tilkynningunni .